ህግን ማስከበር፦ የህገ-ወጥ ንግድ ፍቱን መድኃኒት
አዲስ አበባ:- በአዲስ አበባ ከተማ አስተዳደር የአራዳ ክፍለ-ከተማ ባቋቋመው ግብረ ኃይል “ህገ- ወጥ” ያላቸውን የንግድ እንቅስቃሴዎች በመቆጣጠርና የህግ የበላይነትን በማረጋገጥ ህገ-ወጥ የንግድ አሰራርንና ደላላ መር የንግድ እንቅስቃሴን ሥርዓት ለማስያዝ ታስቦ እየተሰራ መሆኑ ተገለፀ። ሰሞኑን በአዲስ አበባ በተለያዩ መውጫና መግቢያ በሮችና አትክልት ተራ ላይ በሌሊት በተደረገ ድንገተኛ ፍተሻ፣ ቁጥጥርና ክትትል በህገ ወጥ መንገድ የንግድ ተግባራትን ሲያከናውኑ የተገኙት ነጋዴዎች ለተፈጠረው ከነፃ ገበያ ስርአት ተፃራሪ የሆነና ደላላ መር የዋጋ ንረት አስተዋፅኦ ሲያደርጉ የነበሩ መሆናቸውን ከክፍለ-ከተማው የሥራ ኃላፊዎች የተገኘው መረጃ አመላክቷል። የአራዳ ክፍለ ከተማ ንግድና ኢንዱስትሪ ልማት ፅህፈት ቤት ኃላፊ አቶ ሀብታሙ ደሳለኝ ለአዲስ ዘመን እንደገለፁት፣ የተያዙት ምንም አይነት ፍቃድ ሳይኖራቸው ወደ አዲስ አበባ ለመግባት የሞከሩና በየመንገዱ ሲሸጡ የተገኙ ህገ-ወጥ ነጋዴዎች ናቸው። “እነዚህ ሰዎች በዋናነት አራት ዋና ዋና ጥፋቶችን ፈፅመዋል” የሚሉት አቶ ሀብታሙ ጥፋቶቹም ግብይት በደረሰኝ መሆን ሲገባው ይህን አለማድረግ በዚህም መሰረት ከግብር ስወራ ጋር የተያያዘ ወንጀል መፈጸም፣ያለ ንግድ ፍቃድ መነገድ፣ የንግድ አድራሻ አለመኖርና ከአድራሻ ውጪ መነገድ እንዲሁም ኢኮኖሚያዊ ምክንያት የሌለው የዋጋ ጭማሪ ማድረግ ናቸው። እንደ አቶ ሀብታሙ ገለጻ እርምጃው በጥናት ላይ የተመሰረተና ከሚመለከታቸው መስሪያ ቤቶችና   ተቋማት ከተውጣጡ ሰዎች በተቋቋመ ግብረ ሀይል አማካኝነት ተጠንቶ የተወሰደ ነው። እርምጃውን ተከትሎ ያለውን ሂደት አስመልክቶ እንደተናገሩትም “የተያዙት ንብረቶች ይወረሱና ይተመናሉ፣ በተተመነው መሰረትም በሸማቾች አማካኝነት ለህብረተሰቡ ይሸጣሉ። በሽያጭ የተገኘው ገንዘብም በመንግሥት አደራ የሂሳብ መዝገብ ውስጥ ይቀመጣል” ብለዋል። “ከተወሰደብን በኋላ
መልሰን እንድንገዛ እድል
ሊሰጠን አልቻለም፣ የተያዘው
ንብረትም ለህብረተሰቡ ይሸጣል
ተብሎ በእጅ አዙር
ለሌሎች ነጋዴዎች እየተሸጠ
ነው።” በሚል ለአዲስ
ዘመን የቀረቡ አቤቱታዎችን
በተመለከተም አቤቱታው ስህተት
መሆኑን የሚገልፁት ኃላፊው
“ለነጋዴ አልተሸጠም በሸማቾች
ስር የተቋቋሙ ዩኒየኖች
ስላሉ ለእነሱ ነው
የሚሸጠው። የመንግሥት የልማት
ድርጅት የሆነው ኢትፍሩትም
አንዱ ገዥ ነው።
እነዚህም በተመጣጠነ ዋጋ ለህብረተሰቡ የሚያቀርቡ መሆናቸው ስለተረጋገጠ ነው እንዲገዙና እንዲሸጡ የተደረገው” ብለዋል። እነዚህ ህገ-ወጥ ነጋዴዎች ህብረተሰቡን ከመጉዳታቸው ጎን ለጎን ህጋዊውን ነጋዴም እየጎዱትና የነፃ ገበያ ሥርዓቱንም እያበላሹት ነው የሚገኘው በመሆኑም ይህ እርምጃ እነዚህ ወገኖች ወደ ውድድር እንዲገቡ፣ ሁሉም ሰው ንግድ ፍቃድ አውጥቶ እንዲሰራ፣ ግብር ስወራ እንዲቆም፣ ነጋዴዎች አድራሻ ኖሯቸው እንዲሰሩና በገበያ ህግ እንዲመሩ የሚያደርግ ነው የሚሉት አቶ ሀብታሙ፤ ህብረተሰቡም የደረሰኝ ግብይትን ተግባራዊ እንዲያደርግና ህገ ወጥ ነጋዴዎችን በማጋለጥ ከመንግሥት ጎን እንዲቆም ጥሪ አስተላልፈዋል። በአሁኑ ወቅት ምንም አይነት ኢኮኖሚያዊ ምክንያት በሌለው የዋጋ ንረትና እሱን ተከትሎ የተፈጠረው የኑሮ ውድነት በህዝብ ዘንድ በከፍተኛ ደረጃ የመወያያ ርዕሰ ጉዳይ ከመሆን ባለፈ ምሬት እየፈጠረ እንደሆነ ይታወቃል።አዲስ ዘመን መስከረም 12/2012ግርማ መንግሥቴ 